LT Europos Sąjungos oficialusis leidinys C 308/23

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

(2007/C 308/09)

Šis paskelbimas suteikia teisę užprotestuoti paraišką pagal Tarybos reglamento (EB) Nr. 510/2006 7 straipsnį. Prieštaravimo pareiškimas turi būti pateiktas Komisijai per šešis mėnesius nuo šio paskelbimo.

SANTRAUKA

TARYBOS REGLAMENTAS (EB) Nr. 510/2006

„PRESUNTO DE CAMPO MAIOR E ELVAS“ arba „PALETA DE CAMPO MAIOR E ELVAS“

EB Nr.: PT/PGI/005/0438/24.11.2004

SKVN ( ) SGN ( X )

Šioje santraukoje informacijos tikslais pateikiami pagrindiniai produkto specifikacijos elementai.

1. Kompetentinga valstybės narės įstaiga:

Pavadinimas: Gabinete de Planeamento e Políticas Adresas: Rua Padre António Vieira, n.o 1, 8o P-1099-073 Lisboa Telefonas: (351) 213 81 93 00 Faksas: (351) 213 87 66 35 El. paštas: gppaa@gppaa.min-agricultura.pt

2. Grupė:

Pavadinimas: ACPA — Associação de Criadores de Porco Alentejano Adresas: Rua Armação de Pêra, n.o 7 P-7670-259 Ourique Telefonas: (351) 286 51 80 30 Faksas: (351) 286 51 80 37 El. paštas: acpaourique@mail.telepac.pt Sudėtis: Gamintojai ir (arba) perdirbėjai ( X ) Kiti ( )

3. Produkto rūšis:

1.2 klasė: mėsos produktai (virti, sūdyti, rūkyti ir t. t.)

4. Specifikacija:

(Reglamento (EB) Nr. 510/2006 4 straipsnio 2 dalyje pateiktų reikalavimų santrauka)

4.1. Pavadinimas: „Presunto de Campo Maior e Elvas“ arba „Paleta de Campo Maior e Elvas“

4.2. Apibūdinimas: Presuntos ir paletas gaminami iš į Portugalijos kilmės knygos Alentejo veislės skyrių įtrauktos Alentejo veislės kiaulių (ne veislinių gyvulių), kurios auginamos tiksliai nustatytu būdu ir skerdžiamos 12–14 mėn. amžiaus, atitinkamai kojų ir menčių. Sūdoma, apdžiovinama, džiovinama (vytinama), brandinama ir pakuojama pagal tiksliai nustatytas taisykles.

Presuntos – tai užpakalinės kojos, išpjautos kiaulės sėdynkaulio ir gaktikaulio simfizės lygyje, o paletas gaminamos iš kiaulės priekinių kojų. Presunto ir paleta apibūdinamos anatomiškai ir pagal raumenį, nes pastarąjį dengia riebalų sluoksnis. Forma ir išvaizda: presunto skerspjūvis pailgesnės formos; produktas yra kūginės formos, kuri gale susiaurėja arba pasibaigia smaigaliu, o kanopa ir išorinis odos sluoksnis nenupjauti. Paleta skerspjūvis apvalus; kūginė forma pasibaigia smaigaliu, o kanopa ir išorinis odos sluoksnis nenupjauti. Svoris: presunto svoris daugiau kaip 5 kg, o paleta svoris – daugiau kaip 3,5 kg. Supjaustyta mėsa yra tamsiai raudonos spalvos, riebaluota, blizgi ir marmuro margumo, raumuo su riebalų tarpsluoksniais. Minkšta ir neskaidulinga tekstūra. Šiek tiek sūrokas, ilgai išliekantis ir malonus skonis bei malonus montaheira aromatas. Produktus lengva atskirti nuo Presunto do Alentejo, nes jie yra plonesni, pailgesnės formos, sūresni ir tamsesnės spalvos.

4.3. Geografinė vietovė: Geografinės vietovės, kurioje gaminama žaliava (t. y. ten, kur gyvuliai atvedami, auginami, penimi ir skerdžiami, supjaustomos skerdenos ir išpjaunamos kojos ir mentės), ribos nustatomos natūraliai, pagal montado vietovę, pagal ūkių, galinčių verstis montanheira rūšies ūkininkavimu, buvimą ir pagal taisykles, kuriomis reglamentuojamas skerdimas ir pjaustymas, ir Alentejo veislės kiaulių kojų bei menčių gamyba. Vietovė apima šias savivaldybes ir parapijas: Abrantes, Alandroal, Alcácer do Sal (išskyrus Santa Maria do Castelo parapiją), Alcoutim, Aljezur (Odeceixe, Bordeira, Rogil ir Aljezur parapijos), Aljustrel, Almodôvar, Alter do Chão, Alvito, Arraiolos, Arronches, Avis, Barrancos, Beja, Borba, Campo Maior, Castelo Branco, Castelo de Vide, Castro Marim (Odeleite ir Azinhal parapijos), Castro Verde, Chamusca, Coruche, Crato, Cuba, Elvas (išskyrus Caia e S. Pedro parapiją), Estremoz, Évora, Ferreira do Alentejo, Fronteira, Gavião, Grândola (išskyrus Melides parapiją), Idanha-a-Nova, Lagos (Bensafrim parapija), Loulé (Ameixial, Salirz, Alte, Benafim ir Querença parapijos), Marvão, Mértola, Monchique (Monchique, Marmelete ir Alferce parapijos), Monforte, Montemor-o-Novo, Mora, Moura, Mourão, Nisa, Odemira (išskyrus Vila Nova de Mil Fontes ir S. Teotónio parapijas), Ourique, Penamacor, Ponte de Sôr, Portalegre, Portel, Redondo, Reguengos de Monsaraz, Sabugal, Santiago do Cacém (išskyrus Santo André parapiją), Sardoal, São Brás de Alportel, Serpa, Sines, Silves (Marcos, S. Bartolomeu de Messines ir Silves parapijos), Sousel, Tavira (Cachopo parapija), Vendas Novas, Viana do Alentejo, Vidigueira, Vila Velha de Ródão ir Vila Viçosa.

Geografinė vietovė, kurioje vyksta perdirbimas (gamyba, pjaustymas gabalais, pjaustymas griežinėliais ir pakavimas), nustatoma natūraliai: ji driekiasi iki Kampo Mažoro ir Elvaso savivaldybių ribų – šių savivaldybių mikroklimatas smarkiai skiriasi nuo sąlygų likusioje Alentežo dalyje, nes jis yra labiau kontinentinis (labai karštos ir sausos vasaros ir labai šaltos ir sausos žiemos), dėl kurio neišvengiamai smarkiai skiriasi būdas, kuriuo ruošiama, sūdoma, brandinama ir vytinama mėsa – tai lemia pastebimus paruošto produkto organoleptinių savybių pokyčius. Presuntos ir paletas skerspjūvis plonesnis ir pailgesnės formos, tamsesnės spalvos, ir supjausčius tekstūra yra ne tokia minkšta ir mėsinga; skonis subtilesnis ir šiek tiek sūrus, o aromatas ne toks švelnus, kartesnis ir ilgai išliekantis.

4.4. Kilmės įrodymas: Alentejo veislės kiaulės turi būti atvestos ir auginamos registruotuose ūkiuose, kuriems taikomos kontrolės priemonės. Tik atvesti gyvuliai įtraukiami į atitinkamą veislės kilmės knygą. Skerdimas, pjaustymas gabalais, perdirbimas, pjaustymas griežinėliais ir pakavimas turi būti vykdomi kontrolės institucijos šiuo tikslu patvirtintose patalpose, kurios yra atitinkamose geografinėse vietovėse ir kurioms taikomos kontrolės priemonės. Patvirtinimas priklauso nuo ankstesnio sąlygų, kuriomis vykdoma gamyba ir perdirbimas, patikrinimo, visų pirma atsižvelgiant į naudojamos žaliavos kilmę ir jos perdirbimo, pjaustymo gabalais, pjaustymo griežinėliais ir pakavimo būdą, bei galutinio produkto savybių. Priimta specifikacija ir kontrolės priemonės taikomos visai gamybos grandinei ir visiems proceso dalyviams.

Visapusė pačių gamintojų įdiegta atsekamumo sistema sudaro galimybę stebėti visą gamybos ciklą nuo žaliavos iki galutinio produkto („nuo montado iki stalo“) ir, remiantis ant kumpio gabalo ar griežinėliais supjaustytos mėsos pakuotės esančiame sertifikavimo ženkle nurodytu numeriu, nustatyti gyvulio įsago numerį.

Gamybos proceso pabaigoje tik tie produktai, kurie atitinka visas specifikacijų sąlygas ir kuriems atlikti atitinkami dokumentuojami patikrinimai, įskaitant laboratorinius tyrimus ir pateikimą degustatorių grupei, gali būti žymimi sertifikavimo ženklu, logotipu ir SGN Presunto de Campo Maior e Elvas arba SGN Paleta de Campo Maior e Elvas.

4.5. Gamybos būdas: Alentejo veislės kiaulės auginamos ekstensyviomis ir pusiau ekstensyviomis sąlygomis, daugiausia gamtoje, tose vietovėse, kur viename hektare auga mažiausiai 40 akmeninių ąžuolų arba ispaniškų ąžuolų, o viename montado hektare ganosi ne daugiau kaip viena kiaulė. Dažniausiai gyvuliai auginami ekstensyviomis sąlygomis, maitinasi javų atliekomis ir šalutiniais produktais, žole, ankštiniais augalais (pvz., žirniais ir vikiais) ir net nedideliais žinduoliais ir paukščiais, kiaušiniais, ropliais, moliuskais, kirminais ir kt., kaip įprasta visaėdžiams. Tik kai gyvuliams trūksta maisto laukuose, jiems galima duoti papildomo pašaro (iki 30 % jų pašaro kiekio) iš kitų regionų. Galutinį ganymosi etapą, trunkantį 60–90 dienų, gyvuliai visada praleidžia montanheira sistemos sąlygomis (t. y. maitindamiesi gilėmis ir kitais montado produktais) ir laikomi tokiomis sąlygomis jie turi priaugti mažiausiai tris arobas (45 kg) kūno masės. Kiaulės skerdžiamos 12–24 mėn. amžiaus, kai kiekvienos jų skerdena sveria ne mažiau kaip 90 kg. Kiekviena koja ir mentė žymima žymena su numeriu. Kojos ir mentės turi sverti atitinkamai ne mažiau kaip 7,5 kg arba 5 kg, o kanopos turi būti nenupjautos. Atsižvelgiant į kojų ir menčių svorį poodinis riebalų sluoksnis gali būti nupjaustomas. Kojų ir menčių perdirbimo procesą, kuris atliekamas autentišku ir nesikeičiančiu vietos gyventojų žiniomis pagrįstu būdu, sudaro pjaustymas, sūdymas, plovimas, apdžiovinimas (kaitinimas), džiovinimas ir (arba) vytinimas ir brandinimas. Kaip tik vykstant šiam procesui presuntos ir paletas iš lėto įgyja tik jiems būdingą išvaizdą, spalvą, aromatą ir tekstūrą.

Presuntos ir Paletas de Campo Maior e Elvas gali būti parduodami nepjaustyti, supjaustyti gabalais arba griežinėliais, su kaulu arba be jo. Gabalais ir griežinėliais produktai gali būti pjaustomi ir nuimami nuo kaulo tik geografinėje gamybos vietovėje esančiose patalpose, tiek kiek specialūs įgūdžiai – įgūdžiai, susiję su kiekvieno gabalo forma, subtiliu aromatu ir sudėtingu skoniu – yra susiję su šia veikla. Prieš atrenkant gabalą, kuris bus pjaustomas, regiono specialistai nustato geriausią vytinimo etapą, o gerai šią sritį išmanantys, specialiai parengti degustatoriai atlieka išsamų organoleptinį produkto ir jo tinkamumo pjaustyti vertinimą. Siekiant kuo didesnio pelno iš kiekvieno gabalo, produktą privalo pjaustyti aukštos kvalifikacijos specialistai, kurie pritaikydami profesionalias žinias pjausto produktą išnaudodami visą raumenį ir supjausto mėsą ypač plonais griežinėliais, kurie visiškai atskleidžia produkto organoleptines savybes. Mėsą dengiantys riebalai, kurie turi tik jiems būdingą skonį, kvapą, spalvą ir blizgesį, greitai genda esant sąlyčiui su oru arba aukštai temperatūrai. Todėl pirmiau apibūdinti darbai turi būti atliekami patalpose, kur sudaryta tinkama mikrobiologinė aplinka ir tinkama temperatūra bei drėgmė, siekiant nepakenkti subtiliam produkto skoniui; taip pat turi būti sudarytos sąlygos nedelsiant supakuoti produktą, kad būtų išvengta pernelyg ilgo sąlyčio su oru. Taip pat reikėtų paminėti, kad atlikus šiuos darbus, specialiai parengti darbuotojai atlieka organoleptinius bandymus, siekiant užtikrinti, kad produktas būtų visiškai atsekamas ir nepažeistas, visų pirma kiek tai susiję su organoleptinėmis jo savybėmis, kad vartotojas būtų ne klaidinamas, o aprūpinamas autentiškais produktais, pagamintais kilmės regione, ir kad patikrinimus būtų galima atlikti visais gamybos ciklo etapais.

4.6. Ryšys su geografine vietove: Presuntos ir Paletas de Campo Maior e Elvas gaminami regione, kur dirvožemis yra prastas, oras vasarą labai karštas ir sausas, o žiemą – labai šaltas ir sausas. Montado ir su juo susijusi augmenija yra tie augalai, kurie prisitaiko prie tokių sąlygų ir kuriais galima pasinaudoti. Alentejo veislės kiaulės yra geriausiai šias gamtines sąlygas išnaudojantys gyvūnai, nes jas galima auginti gamtoje ir leisti joms maitintis daugiausia su ta aplinka susijusiais natūraliais produktais (žole, gilėmis, javais, ankštiniais augalais ir smulkiais gyvūnėliais), specialios sistemos, vadinamos montaheira, sąlygomis.

Tokio pobūdžio gyvulininkystė ir mityba mėsai suteikia ypatingų raumens ir riebalinio sluoksnio savybių.

Dėl ypatingų klimato sąlygų Kampo Mažore ir Elvase susiformavo tam tikri įgūdžiai, kurie leidžia kiaulieną išdžiovinti natūraliai, neapdirbant jokiais dūmais ar kokiomis nors išorės priemonėmis, išskyrus druską, ir nulemia įvairius skirtumus, visų pirma susijusius su:

mėsos pjaustymu ir apdorojimu,

sūdymo trukme,

įvairių darbo etapų trukme.

Todėl Presuntos ir Paletas de Campo Maior e Elvas skerspjūvis yra plonesnis ir pailgesnės formos, jie yra tamsesnės spalvos, o supjausčius jų tekstūra yra ne tokia minkšta ir mėsinga, skonis ne toks subtilus, bet šiek tiek sūrus, o aromatas ne toks švelnus ir subtilus.

Šie produktai, kurių savybes nulemia toliau nuo vandens esančių Elvaso ir Kampo Mažoro savivaldybių sąlygos, yra plonesni, jų skerspjūvis pailgesnis, skonis sūresnis, o spalva tamsesnė, palyginti su minkštesniais Alentežo lygumose gaminamais produktais.

Produkto ir regiono ryšys taip pat pagrįstas:

Istorija: Yra gausybė užuominų (kai kurios iš jų siekia kelis šimtus metų pr. Kr.) apie kiaulienos produktų svarbą vietos gyventojų mitybai. Pastaraisiais šimtmečiais, jau maždaug keturis šimtus metų, vyksta kova tarp žemės ūkio ir gyvulininkystės – nesutariama, kas yra svarbiau – neigiamas kiaulininkystės poveikis žemės ūkio naudmenoms ar teigiamas kiaulininkystės vaidmuo siekiant išmaitinti gyventojus. Beveik visos Aukštojo Alentežo savivaldybės vienu ar kitu metu prašė karaliaus ar parlamento apsaugoti jų interesus. Pavyzdžiui, Elvaso ir Aronšeso miestų gatvėse buvo tiek daug kiaulių, kad karaliaus įsakymu buvo uždrausta jas įleisti į miesto vidų. Tačiau uždraudus žmonėms laikyti kiaules, kurios tuo metu buvo pagrindinis pragyvenimo išteklius, karalius sulaukė daug tokių pat aktyvių priešingų prašymų; jis įsakė sugrąžinti ankstesnę tvarką po to, kai dalis žmonių, pirmiau pasirašiusių peticijas, pradėjo skųstis, kad dėl kiaulių trūkumo neturtingieji vargsta. Kampo Mažoras tapo Portugalijos teritorijos dalimi tik XIII a. pasirašius Alkanjiseso sutartį, kai soste sėdėjo karalius Dinizas. Elvaso miestas, kurį, teigiama, įkūrė romėnai, pirmą kartą buvo atkariautas iš maurų 1166 m. ir Portugalijos dalimi tapo 1229 m. Ir Kampo Mažoras, ir Elvasas išsidėstę pasienio vietovėse, kur Ispanijos įtaka ypač jaučiama – tai atsispindi ir Presuntos ir Paletas gamybos būdų skirtumuose, palyginti su likusia Alentežo dalimi.

Dirvožemis ir klimatas: Negausios ąžuolų giraitės ir susijusi montado augmenija sėkmingai prisitaikė prie blogų vietos sąlygų – prasto dirvožemio ir ypač karšto ir sauso klimato. Kampo Mažore ir Elvasase mikroklimatas yra ypatingas; jam būdingas nedidelis metinis kritulių kiekis (617 mm), labai daug saulės šviesos (2 979 valandų) ir temperatūra, kuri vasarą siekia 33–32 °C, o žiemą nukrinta iki 4–5 °C. Šie veiksniai lemia kontinentines klimato sąlygas ir sudaro idealias sąlygas Presuntos ir Paletas džiovinti.

Žmonės: Su šių produktų vartojimu siejamos įvairios tradicijos. Jie niekada nepatiekiami visiškai paruošti valgyti. Tradiciškai Kampo Mažore ir Elvasase Presuntos arba Paletas valgomi vėlai vakare, pjaustyti ranka, labai plonais griežinėliais; jie patiekiami su krašto vynu arba kaip užkandis per vėlyvus priešpiečius. Anksčiau Presuntos arba Paletas de Campo Maior e Elvas dažniausiai būdavo patiekiami tik per šventes arba dovanojami garbingiems svečiams.

4.7. Kontrolės institucija:

Pavadinimas: Agricert — Certificação de Produtos Alimentares, Lda Adresas: Av. de Badajoz, n.o 3 P-7350-903 Elvas Telefonas: (351) 268 62 50 26 Faksas: (351) 268 62 65 46 El. paštas: agricert@agricert.pt

Agricert pripažinta atitinkančia 45011:2001 standartą.

4.8. Ženklinimas etiketėmis: Ant etiketės turi būti užrašas „Presunto de Campo Maior e Elvas – IGP“ arba „Paleta de Campo Maior e Elvas – IGP“ ir atitinkamas ES logotipas, sertifikavimo ženklas, produkto pavadinimas ir jo paskirtis, kontrolės institucijos pavadinimas ir serijos numeris (skaitmeninis arba skaitmeninis-raidinis produkto atsekamumo kodas). Presunto de Campo Maior e Elvas ir Paleta de Campo Maior e Elvas išorėje, ant odos kaitinant įspaudžiama ši piktograma: